രാജ്യത്ത് 24 കാരറ്റ് സ്വർണത്തിന്റെ ഹാൾ മാർക്കിങ് നിലവാരം നിർണയിക്കുന്നതിന് ബ്യൂറോ ഓഫ് ഇന്ത്യൻ സ്റ്റാന്റേർഡ്സിനെ ( ബിഐഎസ് ) കേന്ദ്ര സർക്കാർ ചുമതലപ്പെടുത്തി . ഇപ്പോൾ 14,18,22 കാരറ്റ് സ്വർണത്തിനാണ് ബി . ഐ . എസ് ഹാൾ മാർക്കിങ് നിലവാരം നിർണയിക്കുന്നത് . നേരത്തെ 24 കാരറ്റ് സ്വർണമുപയോഗിച്ച് ആഭരണം നിർമിക്കാനാവില്ലായിരുന്നുവെന്ന് ഉപഭോക്തൃകാര്യ മന്ത്രി റാം വിലാസ് പാസ്വാൻ പറഞ്ഞു . ഇപ്പോൾ ഇതിനുള്ള സാങ്കേതികവിദ്യ വിദേശ രാജ്യങ്ങളിലുണ്ട് . എന്നാൽ 24 കാരറ്റ് സ്വർണത്തിന് നിലവാര മാനദണ്ഡങ്ങൾ ഏർപ്പെടുത്താൻ കഴിയുമോയെന്ന് ആദ്യം പഠനം വേണ്ടിവരുമെന്നാണ് ബി . ഐ . എസിന്റെ നിലപാട് . രാജ്യത്ത് നിലവിൽ 21,692 ജ്വല്ലറികൾക്കാണ് ഹാൾ മാർക്കിങ് ലൈസൻസുള്ളത് . എന്നാൽ സ്വർണാഭരണങ്ങൾക്കു ഹാൾ മാർക്കിങ് നിർബന്ധിതമാക്കിയിട്ടില്ല . പരിശോധനാ ലാബുകളുടെ എണ്ണവും അടിസ്ഥാന സൌകര്യങ്ങളും വർധിപ്പിച്ച് ഹാൾ മാർക്കിങ് നിർബന്ധമാക്കാനാണു ശ്രമം .